b'\n_START_ARTICLE_\nEurovision Song Contest 1995\n_START_SECTION_\nBakgrunn\n_START_PARAGRAPH_\nEtter \xc3\xa5 ha vunnet konkurransen i 1994 var Irland og RT\xc3\x89 vertskap for tredje \xc3\xa5ret p\xc3\xa5 rad. EBU vedtok dette \xc3\xa5ret at tallet p\xc3\xa5 deltakere skulle reduseres fra 25 til 23 for \xc3\xa5 unng\xc3\xa5 at sendingen oversteg tre timer. Dette innebar samtidig at syv land m\xc3\xa5tte st\xc3\xa5 over p\xc3\xa5 grunn av d\xc3\xa5rlig plassering \xc3\xa5ret f\xc3\xb8r: Litauen, Estland, Nederland, Finland, Romania, Sveits og Slovakia. Italia sto ogs\xc3\xa5 dette \xc3\xa5ret over konkurransen, det samme gjorde Luxembourg. Italia kom f\xc3\xb8rst tilbake for ett \xc3\xa5r i 1997 og siden fra 2011, mens Luxembourg ikke har deltatt i konkurransen siden 1993. Dav\xc3\xa6rende Republikken Makedonia vurderte \xc3\xa5 debutere i konkurransen, men trakk seg en tid f\xc3\xb8r fristen. Landet debuterte f\xc3\xb8rst i 1998, etter at de ikke klarte \xc3\xa5 kvalifisere seg i 1996._NEWLINE_RT\xc3\x89 valgte nok en gang \xc3\xa5 arrangere konkurransen i konsertlokalet Point Theatre i Dublin, samme sted som \xc3\xa5ret f\xc3\xb8r. Til \xc3\xa5 lede programmet valgte kringkasteren Mary Kennedy, en kjent irsk programleder, nyhetsoppleser og skribent. _NEWLINE_Etter \xc3\xa5 ha arrangert konkurransen b\xc3\xa5de i 1993 og 1994, \xc3\xb8nsket RT\xc3\x89 \xc3\xa5 holde kostnadene nede. Budsjettet for konkurransen var p\xc3\xa5 2,3 millioner irske pund \xe2\x80\x93 godt over 20 millioner norske kroner. Dette var rundt 3 millioner mer enn det kostet \xc3\xa5 produsere finalen \xc3\xa5ret f\xc3\xb8r. Sendingen ble overf\xc3\xb8rt til 47 land med et potensielt publikum p\xc3\xa5 300 millioner seere.\n_START_SECTION_\nSendingen\n_START_PARAGRAPH_\nProgrammet \xc3\xa5pnet med en kortfilm med bilder av det moderne Irland, deretter ble Eurovision Song Contests 40-\xc3\xa5rsjubileum markert med en fire minutter lang kavalkade fra konkurransens historie. Deretter kom programleder Mary Kennedy g\xc3\xa5ende ned en lyssatt trappekonstruksjon som ble avdekket ved \xc3\xa5 trekke bort to store scenetepper. Anf\xc3\xb8rt av fyrverkeri og et jublende publikum i Point Theatre, \xc3\xb8nsket Kennedy seerne og de 3000 publikummerne i salen velkommen p\xc3\xa5 irsk, fransk og engelsk._NEWLINE_Dette var tredje \xc3\xa5ret p\xc3\xa5 rad at Irland arrangerte finalen, et faktum Kennedy ikke lot g\xc3\xa5 ubemerket hen da hun \xc3\xb8nsket velkommen p\xc3\xa5 f\xc3\xb8lgende m\xc3\xa5te: \xc2\xabRT\xc3\x89 er glade over \xe2\x80\x93 igjen \xe2\x80\x93 \xc3\xa5 kunne \xc3\xb8nske deg velkommen til Point Theatre, til det som n\xc3\xa6rmest har blitt den \xc3\xa5rlige Eurovision Song Contest fra Irland!\xc2\xbb_NEWLINE_RT\xc3\x89s konsertorkester under ledelse av Noel Kelehan akkompagnerte de 23 deltakermelodiene. Startrekkef\xc3\xb8lgen var avgjort ved loddtrekning, og Polen startet, mens Hellas avsluttet. Norge trakk startnummer fem. Hvert bidrag ble introdusert med en s\xc3\xa5kalt postkortfilm som viste det respektive landets artist p\xc3\xa5 ulike steder i Irland._NEWLINE_Det var stor spennvidde i sjanger blant deltakerlandene dette \xc3\xa5ret. Fra Norges keltisk-inspirerte instrumentall\xc3\xa5t, til ordin\xc3\xa6re popl\xc3\xa5ter, ballader og til Storbritannias hiphop-l\xc3\xa5t \xc2\xabLove City Groove\xc2\xbb. Dette var f\xc3\xb8rste gang hiphop og rap var representert i konkurransen. Det britiske bidraget endte p\xc3\xa5 en tiendeplass._NEWLINE_Etter at de 23 landene hadde fremf\xc3\xb8rt sine bidrag, presenterte programleder Mary Kennedy pausenummeret Lumen. Innslaget var en musikkmedley der flere kjente irske deltok, blant annet gruppen Clannad\xc2\xa0og sangeren Brian Kennedy som selv skulle representere Irland i konkurransen elleve \xc3\xa5r senere._NEWLINE_To av Irlands tidligere vinnere, Dana (1970) og Johnny Logan (1980 og 1987), var blant gjestene i salen. Logan hadde ogs\xc3\xa5 bursdag p\xc3\xa5 denne dagen, noe som endte med at publikum sang bursdagssangen for ham, akkompagnert av det irske konsertorkesteret.\n_START_SECTION_\nNorges bidrag\n_START_PARAGRAPH_\nDet norske bidraget, \xc2\xabNocturne\xc2\xbb, ble fremf\xc3\xb8rt av gruppen Secret Garden. Sangen var komponert av Secret Gardens frontfigur Rolf L\xc3\xb8vland. NRK hadde invitert L\xc3\xb8vland til \xc3\xa5 sende inn et bidrag til den norske finalen. Resultatet ble \xc2\xabNocturne\xc2\xbb, en sang som skilte seg ut ved \xc3\xa5 v\xc3\xa6re n\xc3\xa6rmest instrumental. Teksten besto av kun 24 ord, skrevet av Petter Skavlan. Dette \xc3\xa5ret arrangerte NRK semifinaledueller i forkant av finalen, og \xc2\xabNocturne\xc2\xbb klarte med h\xc3\xa5rfin margin \xc3\xa5 kvalifisere seg til finalen 1. april. Der vant imidlertid sangen en klar seier._NEWLINE_Utdypende artikler: Melodi Grand Prix 1995\xc2\xa0og Nocturne (sang)_NEWLINE_Secret Garden best\xc3\xa5r av\xc2\xa0Rolf L\xc3\xb8vland\xc2\xa0og den irske musikeren\xc2\xa0Fionnuala Sherry. B\xc3\xa5de i den norske og internasjonale finalen var duoen forsterket med sangeren\xc2\xa0Gunnhild Tvinnereim, kjent fra\xc2\xa0Oslo Gospel Choir, fl\xc3\xb8ytespilleren\xc2\xa0Hans Fredrik Jacobsen og den svenske harpespilleren\xc2\xa0\xc3\x85sa Jinder. Geir Lanslet dirigerte for Norge._NEWLINE_Annette Groth kommenterte finalen for NRK Fjernsynet, mens Stein Dag Jensen kommenterte for NRK P1. Sverre Christophersen leste de norske stemmene for 18. og siste gang. Christophersen leste Norges poeng f\xc3\xb8rste gang i 1964 og kommenterte ogs\xc3\xa5 Eurovision Song Contest i 1966, 1969 og 1971. Det norske bidraget fikk til sammen 148 poeng og vant konkurransen med god margin. Dette var Norges \xe2\x80\x93 og Rolf L\xc3\xb8vlands \xe2\x80\x93 andre seier i konkurransen. Den f\xc3\xb8rste kom i 1985, da Bobbysocks vant med \xc2\xabLa det swinge\xc2\xbb.\n_START_SECTION_\nAvstemning og resultat\n_START_PARAGRAPH_\nHvert land hadde en jury med 16\xc2\xa0medlemmer\xc2\xa0mellom 16 og 60 \xc3\xa5r som bed\xc3\xb8mte de andre landenes sanger med poeng fra 1 til 5. Deretter summerte jurysekret\xc3\xa6ren sammen stemmene. Sangen som fikk flest jurystemmer, ble tildelt 12 poeng fra den nasjonale juryen. Andreplassen fikk 10, tredjeplassen 8, fjerdeplassen 7 og s\xc3\xa5 videre ned til tiendeplassen som fikk 1 poeng.\xc2\xa0Alts\xc3\xa5 ga hver jury 12, 10 og 8\xe2\x80\x931 poeng til sine ti favorittsanger. Det var ikke lov \xc3\xa5 stemme p\xc3\xa5 bidraget fra sitt eget land. Oppsynsmann for avstemningen var Christian Clausen fra\xc2\xa0EBU. Deltakerlandene hadde hver sin talsperson som leste opp juryens poeng via satellitt p\xc3\xa5 direkten under avstemningen.\xc2\xa0 _NEWLINE_Skandinavia skulle vise seg \xc3\xa5 gj\xc3\xb8re det sterkt i konkurransen. Sverige tok en klar ledelse tidlig i avstemningen, men b\xc3\xa5de Norge og Danmark tok etter hvert innp\xc3\xa5. Etter at syv land hadde stemt, ledet Sverige med 54 poeng, mens Norge hadde 51 og Danmark hadde 49 poeng. Da ti land hadde stemt, ledet Norge med 67 poeng, mot Sveriges 63 og Danmarks 62. Etter dette begynte Norge \xc3\xa5 dra i fra, mens Spania rykket opp til en andreplass. Til slutt var den norske ledelsen s\xc3\xa5 stor at ingen kunne ta igjen \xc2\xabNocturne\xc2\xbb. Norge vant til slutt komfortabelt med 148 poeng \xe2\x80\x93 29 poeng mer enn Spania. Sverige ble nummer tre, mens Danmark endte p\xc3\xa5 femteplass. Det norske bidraget fikk tolv poeng fra seks land: Hellas, Island, Polen, Portugal, Russland og Tyrkia. _NEWLINE_P\xc3\xa5 forh\xc3\xa5nd var vertsnasjonen blant favorittene, men det irske bidraget ble bare nummer 14 av 23 \xe2\x80\x93 et av landets svakeste plasseringer til da. Pressen spekulerte p\xc3\xa5 om den irske kringkasteren, RT\xc3\x89, hadde plukket ut en d\xc3\xa5rligere sang dette \xc3\xa5ret for \xc3\xa5 slippe \xc3\xa5 arrangere konkurransen for fjerde gang p\xc3\xa5 rad. Spekulasjonene har aldri blitt hverken bekreftet eller avkreftet. Irland fikk likevel en indirekte seier, siden Secret Gardens fiolinist Fionnuala Sherry, er irsk. Irland skulle i tillegg vinne konkurransen p\xc3\xa5 nytt det p\xc3\xa5f\xc3\xb8lgende \xc3\xa5ret.'